ગયા વર્ષે એપ્રિલમાં અમેરિકાએ અફઘાનિસ્તાનના પૂર્વીય પ્રાંતમાં ‘મધર ઓફ ઓલ બોમ્બ’ ગણાતો પ્રચંડ શક્તિશાળી બોમ્બ ઝીંક્યો હતો. અમેરિકી લશ્કરના અધિકારીઓનો દાવો હતો કે આ બોમ્બથી ઇસ્લામિક સ્ટેટની કમર તૂટી જશે પણ એવું બન્યું નથી. ખતમ થઈ જવાના બદલે ઇસ્લામિક સ્ટેટ અફઘાનિસ્તાનમાં વધારે ને વધારે મજબૂત બની રહ્યું છે. અમેરિકાના અધિકારીઓ દાવો કરે છે કે નાટો સેનાના હુમલાઓમાં અત્યાર સુધી સેંકડો આઇએસના આતંકવાદીઓ માર્યા ગયા છે પણ સાથે જ નાટોના અધિકારીઓ પણ એ વાત કબૂલ કરે છે કે તેમના ભારે હુમલા છતાં અફઘાનિસ્તાનમાં ઇસ્લામિક સ્ટેટનું જોર વધી રહ્યું છે.